Атәыла Мрагыларатәи ахәҭа ауааҧсыра рзинтә статус шьақәзырҕәҕәо азакәан рыдаркылеит
Аҟәа. Ҧхынҷкәын 29. Аҧсныпресс. Елена Полуиан. Азакәан апроект адгалара мҩаҧго, Аҳәынҭқарра Ахада Апарламент аҿы ихаҭарнак Дмитри Шамба алкаа ҟаиҵеит: “Азакәан апроект атәыла Мрагыларатәи ахәҭа аҿы инхо ауааҧсыра рзинтә статус аҳәаақәҵара иазырхоуп. “Анхаразы азин аршаҳаҭга” аҭара ҳәаақәызҵо аиҭакрақәа азҧхьагәанаҭоит. Уаанӡа иҟаз аҧҟарақәа хҧа, “жьҭаарамза 12, 1999 шықәса инаркны 10-шықәса инеиҧынкыланы Гал араион иқәынхо аҳәаанырцәтәи атәылауаа” ҳәа даҽа ҧҟарак рыцҵаразы аҧшьгара ҟаҵоуп.
Убри аан, апарламенттә Еилакы ахаҭарнак Дмитри Гәынба, Аилак инарҭбаау аилатәара аҿы иарбоу азҵаара алацәажәараан, уи ахаҭарнакцәа еицҿакны гәаанагарк ахь анеира рылымшеит ҳәа адырра ҟаиҵеит.
“Ҳара убасала хыҧхьаӡара рацәала Қырҭтәыла иатәылауааны иазхаҳҵо ауааҧсыра ҳаур алшоит”, – ҳәа игәаанагара иҳәеит уи.
Аусшәҟәы далацәажәо, адепутат Ахра Бжьаниа иазгәеиҭеит: “ауаа зинда рааныжьра ҟалаӡом, урҭ рыстатус ашьақәырҕәҕәара хымҧадатәиуп”.
Азакәан апроект аҩбатәии ахыркәшаратәии аҧхьарақәа рҿы ирыдыркылеит.